貧婦行
作者：陳藻
朝代：宋

paragraphs: 故人身死妻貧病，買藥無錢留性命。
半簞赤飯一盂蔬，對不能餐雙淚迸。
阿官賣田妾未歸，稅在夫家田賣誰。
鄉胥改割全隠匿，妾典衣裳空被追。
零落生涯種片園，朝朝夜夜盜開門。
鄰翁苦妾妾租客，客也無輸叫妾論。
那更雙棺四缶灰，伐山博米圖葬埋。
嗚呼豪强欺妾奪山去，不許鹽丁燃妾柴。
十歲孤兒出縣庭，空手携狀投杳冥，黄堂走罷走使軿。
文書送縣已三月，依舊含冤說我聽。